Filmkraft Rogaland

Filmkraft Rogaland AS er et regionalt filmutviklingsselskap som ble etablert i Rogaland i 2006.

Fra 2006 til 2020 hadde selskapet hovedsete i Stavanger; høsten 2020 ble administrasjonen flyttet til Sandnes.

Selskapets formål er å utvikle filmbransjen i Rogaland, og i planleggingsfasen ble uttrykket «fra bølge til bransje» benyttet for å illustrere denne visjonen. I dette ligger i første rekke målsettingen om å profesjonalisere filmbransjen og øke antall produksjoner for å oppnå en bærekraftig næring. Visjonen er å øke antall innspillinger (film/TV-serier) i Rogaland, øke antall lokale historier produsert i Rogaland og å utvikle film som næring.

 Bakgrunn 
På et regionalt filmseminar avholdt på Universitetet i Stavanger den 31. mars 2005 fremla flere lokale filmskapere et forslag om å etablere et regionalt filmutviklingsselskap i Rogaland. I løpet av 2005 vedtok politikerne i Rogaland fylkeskommune å bevilge 2,5 millioner til etableringen av et slikt selskap, og politikerne i Stavanger kommune vedtok å bevilge 1,5 millioner til formålet. Randaberg kommune bevilget 25 000 kroner til selskapet. Fylkeskommunen orienterte i januar 2006 Kulturdepartementet om at det til sammen var reist 6,5 millioner kroner til selskapet i løpet av 2005, samt at fylkeskommunen ville stille lokaler, IT-utstyr og andre administrative tjenester til disposisjon for Filmkraft Rogaland.

 Organisasjonsform og eierskap 
Filmkraft Rogaland er et aksjeselskap som eies av fylkeskommune og flere kommuner i Rogaland. De opprinnelige stifterne av selskapet var Rogaland fylkeskommune, som også ble eier av 50 % av aksjene, samt kommunene Stavanger (med 35 % av aksjene), Haugesund (med 10 % av aksjene) og Randaberg (med 5 % av aksjene). Randaberg kommune solgte sine aksjer til aksjeselskapet Filmkraft Rogaland i 2017. I 2021 kjøpte Sandnes kommune seg inn i selskapet, ved å kjøpe Randabergs aksjeandel samt deler av aksjebeholdningen til Sandnes og Haugesund.

 Aksjefordeling (fra 1. januar 2021) 
 Rogaland fylkeskommune 50 %
 Stavanger kommune 25 %
 Sandnes kommune 20 %
 Haugesund kommune 5 %

 Referanser 

Kategori:Norsk film
Kategori:Kultur i Stavanger
Kategori:Selskaper etablert i 2006